Document ID: 32012D0164

DECIZIA CONSILIULUI
din 14 februarie 2012
privind încheierea Acordului dintre Uniunea Europeană și Georgia cu privire la protecția indicațiilor geografice ale produselor agricole și alimentare
(2012/164/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (6) litera (a) punctul (v) și cu articolul 218 alineatul (7),
având în vedere propunerea Comisiei Europene,
având în vedere aprobarea Parlamentului European,
întrucât:
(1)
Comisia a negociat, în numele Uniunii, un Acord între Uniunea Europeană și Georgia cu privire la protecția indicațiilor geografice ale produselor agricole și alimentare (denumit în continuare „acordul”).
(2)
Acordul va permite protejarea reciprocă a indicațiilor geografice ale fiecărei părți și va contribui la armonizarea legislațiilor țărilor din vecinătatea UE.
(3)
În conformitate cu Decizia nr. 2011/620/UE a Consiliului (1), acordul a fost semnat la 14 iulie 2011, sub rezerva încheierii acestuia.
(4)
Ar trebui de asemenea definită procedura internă de stabilire a reprezentării Uniunii în privința aspectelor legate de acord.
(5)
Anumite elemente ale punerii în aplicare au fost atribuite comitetului mixt instituit prin acord, inclusiv competența de a modifica anumite aspecte tehnice ale acordului, precum și unele anexe la acesta.
(6)
Acordul ar trebui aprobat,
ADOPTĂ PREZENTA DECIZIE:
Articolul 1
Acordul dintre Uniunea Europeană și Georgia cu privire la protecția indicațiilor geografice ale produselor agricole și alimentare (denumit în continuare „acordul”) se aprobă în numele Uniunii.
Textul acordului se atașază la prezenta decizie.
Articolul 2
Comisia, asistată de reprezentanții statelor membre, reprezintă Uniunea în cadrul comitetului mixt menționat la articolul 11 din acord.
În scopul aplicării articolului 11 alineatul (3) din acord, modificările aduse acordului prin decizii luate de comitetul mixt sunt aprobate de Comisie în numele Uniunii în conformitate cu procedura prevăzută la articolul 15 alineatul (2) din Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (2).
Articolul 3
Președintele Consiliului desemnează persoana împuternicită sau persoanele împuternicite să facă, în numele Uniunii, notificarea prevăzută la articolul 14 alineatul (1) din acord, prin care se exprimă consimțământul Uniunii de a-și asuma obligații în temeiul acordului (3).
Articolul 4
Prezenta decizie intră în vigoare la data adoptării sale.
Adoptată la Bruxelles, 14 februarie 2012.

Labels: 17
5
3
6
18
15